Szeretnének ellátni mindenkit maszkkal | TEOL
tájékoztató 2020. 03. 30. 10:30
Köszönetet mondott dr. Bodnár Imre, a Paksi Gyógyászati Központ főigazgatója a város és a környéke lakosságának a járványhelyzetben tanúsított pozitív hozzáállásáért a Szabó Péter polgármesterrel nemrég közösen tartott sajtótájékoztatón. A főigazgató kiemelte, hogy láthatóan egyre kevesebben vannak az utcán és a boltokban, az emberek csak a szükséges mértékig intézik személyesen az ügyeiket. Elmondta, hogy az egészségügyi intézményekben is át kellett állni a minél kevesebb személyes igénybevétellel járó ellátásra.
Dr. Bodnár Imre ismét hangsúlyozta a gyakori kézmosás és a gyakori szellőztetés fontosságát, hogy a kezünkkel ne nyúljunk az arcunkhoz, és hogy a tüsszentés papírzsebkendőbe történjen. Ha az nincs kéznél, akkor pedig a könyökhajlatba. A szájmaszk használatával kapcsolatban elmondta, hogy elsősorban az viselje, akinek felsőlégúti tünetei vannak, például köhög, hogy a többi embert ne fertőzze meg.
Szabó Péter arról beszélt, hogy az önkormányzat a napokban kétezer maszkot kap. Ezeket elsősorban az egészségügyi és szociális területen dolgozók, valamint a hivatalban dolgozók kapják meg. A városvezető azzal folytatta, hogy folyamatban van 10 ezer FFP3 maszk rendelése, amelyekkel az egészségügyben és a szociális szférában dolgozók készletének utánpótlását szeretnék megoldani. Rendeltek ugyanakkor 20 ezer darab mosható maszkot is, hogy a közeljövőben minden paksi lakosnak biztosítani tudjanak egyet.
A polgármester kiemelte, hogy a rendkívüli jogrendben, egyéni hatáskörben hozott döntést arról, hogy az idei költségvetésből a koronavírus elleni védekezésre 125 millió forintos pénzügyi alapot képzett, hogy továbbra is biztosított legyen az intézkedések anyagi fedezete.